بریتانیه په حماس د ترهګرې ډلې په توګه بندیز لګوي 
د بریتانیې حکومت پلان لري د فلسطین په حماس ډلې د ترهګرې ډلې په توګه بندیز ولګوي. ټاکل شوې د کورنیو چارو وزیره پریتي پټېل بله اونۍ په پارلمان کې ددې بدلون غوښتنه وکړي. 
میرمن پټېل وایي دا اقدام د استخباراتي معلوماتو پر اساس اخیستل کیږي. د کورنیو چارو وزیرې په واشنګټن کې د سفر پر مهال حماس په "بنسټیزه او جدي توګه د یهودانو ضد" ډله وبلله او زیاته یې کړه چې د یهودانو د ټولنې د خوندیتوب لپاره دا اقدام ضروري دی. دغه بریتانوۍ چارواکې ادعا کوي چې د حماس د سیاسي او نظامي څانګو تر منځ توپیر کول امکان نلري. سره لدې چې د حماس د القاسم لوا په نظامي څانګې چې غزه یې په کنټرول کې ده، د ۲۰۰۱کال د مارچ په بریتانیې کې بندیز لګیدلی خو که چیرته پدې ډلې د بریتانیې د ترهګرۍ د قانون له مخې بندیز ولګول شي، د متحده ایالاتو او اروپایي ټولنې په شان اقدام به وي. د اسرائیل صدراعظم نفتالي بنیت د بریتانیې دا اقدام ستایلی او حماس یې "سخت دریزه اسلامي"ډله بللې چې بې ګناه اسرائیلیان په نښه کوي او د اسرائیل بربادي غواړي. هغه په ټویټر کې لیکلي، "زه د بریتانیې ددې پلان هرکلی کوم چې حماس ترهګر سازمان اعلانوي ځکه چې دا (حماس) دقیقاً همداسې(ډله) ده". که د بریتانیې په پارلمان کې دا اقدام ومنل شي او پدې هیواد کې که څوک د حماس پلوي وکړي تر ۱۴ کالو بندي کیدی شي. همدارنګه د حماس د بیرغ پورته کول، د غړیو سره یې لیدنې کتنې او د هغوي جامو اغوستل به غیر قانوني وبلل شي چې د دې ډلې د ملاتړ لپاره کاریږي. د همدې روان کال د مې په میاشت کې د حماس او اسرائیلي ځواکونو تر منځ په یوولس ورځنۍ جګړې کې ۲۳۲ فلسطینیان چې ماشومان هم پک و، د اسرائیلي ځواکونو په هوایي بمباریو کې ووژل شول او څه باندې ۱۵ سوه ټپي شول. په جګړې کې څه باندې ۸۵ زره د غزې اوسیدونکي بې کوره شول. همدارنګه پدې جګړې کې په اسرائیلو د حماس په راکټي بریدونو کې ۱۲ تنه چې یو یې ماشوم و، ووژل شول.